অদ্ভুত চরিত্রের কারণেই উনকে নিয়ে নানা সময়ে গণমাধ্যমে ছড়িয়েছে নানা গুঞ্জন। কয়েক বছর আগে কিম জং-উনকে গণমাধ্যমে দেখা যাচ্ছিল না। গুজব ওঠে, তিনি বেঁচে আছেন, না নেই। পরিস্থিতি এমন হয়ে পড়ে যে এক অনুষ্ঠানে উপস্থিত হয়ে উনকে প্রমাণ করতে হয় যে তিনি মরেননি। তাঁর সব সময়ের সঙ্গী, স্বজন, প্রতিরক্ষা কমিশনের ভাইস চেয়ারম্যান জং সাং থায়েককে জনসমক্ষে খুঁজে পাওয়া যাচ্ছিল না। পরে গুঞ্জন ওঠে, এই জেনারেলকে বিপ্লবের চেষ্টা করার শাস্তি দেওয়া হয়েছে। আর সেই শাস্তিও ভয়ংকর। তাঁকে নাকি জীবন্ত অবস্থায় কুকুর দিয়ে খাওয়ানো হয়েছে। তবে এসব গুঞ্জনই পশ্চিমা গণমাধ্যমের সৃষ্টি। কিম জং-উনের প্রতি বিরূপ মনোভাবের কারণেও পশ্চিমা গণমাধ্যম এমন প্রচারণা চালাতে পারে। উত্তর কোরিয়ার সেনাবাহিনীর শীর্ষ জেনারেলকে কামানের গোলায় উন উড়িয়ে দিয়েছেন বলেও গুঞ্জন ছড়ায় পশ্চিমা গণমাধ্যমে। উনের বক্তৃতার সময় সামনের সারিতে বসে ঘুমানোয় তাঁকে এমন শাস্তি দেওয়া হয়। উনকে নিয়ে এমন সব অদ্ভুত গল্পের শেষ নেই।